Under et rettsmøte i Portland i delstaten Maine tirsdag ble det besluttet at 28-åringen ikke skal løslates mot kausjon, ifølge det lokale mediet BDN Portland. Dommeren mener det er fare for at han vil sende nye trusler, eller at han vil reise tilbake til Norge og ikke møte i retten hvis han blir løslatt.

– Med en rekke eposter og elektronisk kommunikasjon skapte den siktede betydelig fare i Portland, sa dommeren.

28-åringen er siktet for å ha sendt truende meldinger. Under avhør har han opplyst at han aldri hadde til hensikt å utføre voldelige handlinger. Poenget skal ha vært å bli arrestert. Det opplyste en FBI-etterforsker som vitnet under tirsdagens rettsmøte.

Mannens advokat, David Beneman, mente ifølge Portland Press Herald at hans klient burde løslates som følge av den mentale tilstanden og ettersom han aldri hadde noen intensjon om å gjennomføre truslene. Dette ble ikke tatt til følge.

Les også: Bergenser siktet for trusler mot politiet i USA

Ubevæpnet

Nordmannen ble pågrepet på et hotellrom ubevæpnet, og han satte seg ikke til motverge.

Politiet tok imidlertid truslene alvorlig og evakuerte et parkeringshus og sjekket en parkeringskjeller for eksplosiver, uten å finne noe.

Den norske mannen var på ferie i USA med sin far og søster da han sendte flere truende eposter til politiet og amerikanske medier. Blant annet truet han med at politiet ville bli angrepet med det samme våpenet som ble brukt under angrepet mot en nattklubb for homofile i Orlando i Florida, der 49 mennesker ble drept.

– Ønsket å bli tatt

FBI-etterforskeren fortalte også at nordmannen har forklart at han er besatt av amerikansk politivesen, og at han følte et adrenalinkick da han så politiet komme for å pågripe ham.

– Det han forklarte, var at folk med Aspergers syndrom blir fiksert på ting, og han ble fiksert på politiet, domstolene, fengsler og det å bli arrestert, sa FBI-etterforskeren Patrick Clancy.

Han sa også at nordmannen har forklart at hvis han hadde visst at den republikanske presidentkandidaten Donald Trump skulle komme til byen torsdag i forrige uke, ville han ventet en dag med å sende truslene.

Både venner og familien har opplyst at mannen har Aspergers syndrom, som beskrives som en autismespekterforstyrrelse. Han skal aldri tidligere har interessert seg for politikk og vold, men er ifølge venner i Norge svært opptatt av film og tegneserier, ifølge amerikanske medier.